Regionsudvalgets udtalelse om »Vismandsudvalgets rapport: "Bidrag til et Europa baseret på borgerlige og sociale rettigheder"« (97/C 244/11)

REGIONSUDVALGET har -

under henvisning til rapporten »Bidrag til et Europa baseret på borgerlige og sociale rettigheder«, vedtaget af Vismandsudvalget i oktober 1995,

under henvisning til sin beslutning af 18. september 1996 om i henhold til artikel 198 C, stk. 4, i traktaten om oprettelse af Det Europæiske Fællesskab at afgive en udtalelse om dette emne og henvise det forberedende arbejde til Underudvalg 8 »Økonomisk og Social Samhørighed, Sociale og Arbejdsmarkedspolitiske Spørgsmål og Sundhedsvæsen«,

under henvisning til Underudvalg 8's forslag til udtalelse (CdR 79/97 rev.), som blev vedtaget den 7. april 1997 med Kenneth Bodfish som ordfører -

på den 18. plenarforsamling den 11. og 12. juni 1997 (mødet den 11. juni) enstemmigt vedtaget følgende udtalelse.

1. Indledning

Idéen til Vismandsudvalgets arbejde stammer fra Kommissionens »Sociale handlingsprogram på mellemlang sigt - (1995-1997)«. Dette handlingsprogram indebar nedsættelse af et Vismandsudvalg til undersøgelse af hvad der videre skal ske med fællesskabspagten om arbejdstagernes grundlæggende arbejdsmarkedsmæssige og sociale rettigheder i forbindelse med revisionen af traktaterne. Vismandsudvalget besluttede at udvide sit opgaveområde for at rapportere mere bredt om de borgerlige og sociale rettigheder. Vismandsudvalgets rapport blev først forelagt det Socialpolitiske Forum som Kommissionen arrangerede i marts 1996.

Hensigten med det sociale handlingsprogram er at udvikle EU's socialpolitik idet Kommissionen mener at Europa har brug for en bredt funderet, fremadskuende og innovativ social politik for at kunne løse de fremtidige udfordringer, ikke mindst de økonomiske. »Vi kan ikke have et konkurrencepræget økonomisk klima i et samfund med omfattende arbejdsløshed, fattigdom, kriminalitet, dårligt helbred og underpræstation i uddannelsessystemet.« (Padraig Flynn).

2. En social europæisk union

Hovedtanken i Vismandsudvalgets rapport er at EU-landenes næste skridt efter en økonomisk union er en social union. Rapporten gør gældende at alle europæiske stater er sociale enheder der respekterer deres borgeres rettigheder, og at Europa derfor allerede har en social dimension.

Vismandsudvalget kræver dels en styrkelse af Europas sociale dimension på grundlag af de eksisterende sociale rettigheder i medlemsstaterne, dels at de eksisterende rettigheder på områder med tydelig enighed som et første skridt indskrives i traktaten på den kommende regeringskonference. Det efterfølgende skridt skal omfatte en hørings- og forhandlingsproces om EU-borgernes rettigheder og pligter. Disse rettigheder skal udformes på demokratisk vis ud fra princippet om borgernes aktive deltagelse. Formålet med processen er at udarbejde en komplet fortegnelse over borgerlige og sociale rettigheder til fremlæggelse på en kommende regeringskonference om fire eller fem år.

Regionsudvalget er enig i at borgerlige rettigheder og sociale rettigheder nu er indbyrdes afhængige, og at »man i et første stadium, det vil sige på den forestående regeringskonference, bør indskrive visse grundlæggende sociale og borgerlige politiske rettigheder i traktaten således at denne afspejler EU's vilje til at formulere en "Bill of Rights" som kan føre os ind i det 21. århundrede«.

Regionsudvalget ønsker at henlede opmærksomheden på de lokale og regionale myndigheders omfattende bidrag til socialpolitikken og de sociale serviceydelser og disse forslags betydning for de lokale og regionale myndigheders rolle og det lokale serviceudbud. Regionsudvalget ønsker også at bidrage til - og blive hørt om - de forandringer som er nødvendige for at styrke EU's sociale dimension.

De lokale og regionale myndigheders kompetence i disse spørgsmål skyldes at de:

- de facto allerede spiller en vigtig rolle i alle EU-landenes socialpolitik,

- er store arbejdsgivere, som ikke blot har et ansvar for deres egne medarbejdere i spørgsmål som lige muligheder, erhvervsfaglig uddannelse og sundhed og sikkerhed på arbejdspladsen, men i en bredere forstand kan spille en rolle for at de rette betingelser for økonomisk udvikling og vækst skabes,

- har hovedansvaret for almene og erhvervsfaglige uddannelser, socialt boligbyggeri, socialsikring, transport, folkesundhed og miljø.

3. Forslagene

Vismandsudvalget havde til opgave at vurdere fremtidsudsigterne for fællesskabspagten om arbejdstagernes grundlæggende arbejdsmarkedsmæssige og sociale rettigheder i forbindelse med revisionen af EU-traktaterne. Disse indledende forslag sigter derfor hovedsageligt på at traktaterne ændres og at der udarbejdes en »Bill of Rights« så forslagene har en så umiddelbar og direkte virkning som muligt på selve EU's strukturer og virksomhed. Det erkendes at når disse ændringer er gennemført, bliver det pga. sammenblandingen af sociale og borgerlige rettigheder nødvendigt at udarbejde en »Bill of Rights« og en komplet fortegnelse over borgerlige og sociale rettigheder og pligter.

Virkningerne af disse forslag vil kun langsomt vise sig, og de lokale og regionale myndigheder forventer ikke at man vil mærke forslagenes fulde effekt inden århundredskiftet. Regionsudvalget ønsker dog på nuværende tidspunkt at lade de lokale og regionale myndigheders stemme høre for at sikre at de foreslåede ændringer er i overensstemmelse med de lokale og regionale myndigheders egne prioriteringer og værdier. Fremme af lige muligheder og borgernes aktive deltagelse er af stor værdi for de lokale og regionale myndigheder, og Regionsudvalget ønsker at sikre at alle medlemsstater anerkender at de lokale og regionale myndigheder har en nøgleposition som demokratiets beskyttere, der fremmer borgernes aktive deltagelse. Regionsudvalget ønsker nu at sikre at det bliver de lokale og regionale myndigheder som sætter disse forslag på dagsordenen og forsvarer dem når de begynder at udmønte sig i konkrete resultater.

4. Konsekvenserne for de lokale og regionale myndigheder

De lokale og regionale myndigheder vil blive direkte berørt når forslagene efter traktatændringerne og udarbejdelsen af en »Bill of Rights« begynder at tage form. Forslagene vil indvirke på hvordan de lokale og regionale myndigheder sikrer:

- beskæftigelsen,

- lokalsamfundets beståen,

- beskyttelsen af de sociale ydelser,

- overholdelsen af de borgerlige rettigheder,

- den demokratiske medbestemmelse - lokalstyret,

- justeringen af sundheds- og sikkerhedsydelserne,

- bekæmpelsen af social udstødelse.

De lokale og regionale myndigheder spiller en rolle i følgende forslag fra Vismandsudvalget.

5. Særlige bemærkninger til forskellige forslag i Vismandsudvalgets rapport

5.1. Vi bør påbegynde en fælles overvejelse i Europa af hvordan vi opfatter arbejde, aktivitet og beskæftigelse så de politikker vi fører, kan sikre at hver især får den plads i samfundet der tilkommer ham/hende

Efterhånden som opfattelsen af arbejde, aktivitet og beskæftigelse forandres, må de lokale og regionale myndigheder ændre karakter både som arbejdsgivere og som hjælpere for økonomisk vækst og fornyelse i lokalsamfundet. Fleksible arbejdstider og forskellige heltids- og deltidsarbejdsmønstre må introduceres og tilpasses. Ligeledes bør rekreative aktiviteter, muligheder for deltagelse i frivilligt arbejde, børnepasning og almene og erhvervsfaglige uddannelsestilbud stilles til borgernes rådighed for at imødekomme deres behov i dette nye arbejdsmiljø.

5.2. Det bør præciseres på hvilke måder en fornyelse af vores velfærdsstat kan finde sted så den bliver bedre til at fremme konkurrenceevne og social samhørighed og så den fremmer enhvers fulde udfoldelse

Regionsudvalget støtter forandringer til forbedring af velfærdsstatens struktur og er enig i at det er vigtigt at investere i sociale rettigheder og sociale beskyttelsesmekanismer. Dette er i overensstemmelse med princippet om forebyggende snarere end udbedrende foranstaltninger og vil kunne forhindre at velfærdsstaten overbebyrdes med enorme udgifter til sundhedspleje og omsorg for en aldrende befolkning. Regionsudvalget bemærker at sådanne forandringer vil kræve at de lokale og regionale myndigheder tager deres ressourcefordeling op til fornyet overvejelse og omstiller udbuddet af serviceydelser.

5.3. Det bør gøres lettere at iværksætte politikker der gør det muligt for såvel mænd som kvinder at forene ansvaret for familien og ansvaret for jobbet

Regionsudvalget er enig i at familieansvar og arbejdsforpligtelser bør hænge tættere sammen og deles mellem partnerne. Som arbejdsgivere skal de lokale og regionale myndigheder være behjælpelige med dette, men som udbydere af sociale serviceydelser skal de lokale og regionale myndigheder skabe eller muliggøre den infrastruktur som vil fremme dette og dermed ophæve den diskrimination kvinder reelt stadig lider under.

5.4. Det bør uddybes under hvilke betingelser der kan fremlægges et nyt sæt borgerlige rettigheder og sociale rettigheder der bl.a. afspejler de teknologiske ændringer, fremskridtene i viden om miljøforhold og de demografiske forandringer

Regionsudvalget går ind for at de borgerlige og sociale rettigheder styrkes. De lokale og regionale myndigheder har en nøglerolle i sikringen af borgernes aktive deltagelse. De har i deres varetagelse af opgaver en forpligtelse til at fremme de borgerlige og sociale rettigheder. Dette er forbundet med behovet for at styrke lokalstyret, hvilket de lokale og regionale myndigheder allerede har erkendt.

5.5. På regeringskonferencen bør der som første skridt indskrives et sæt grundlæggende borgerlige og sociale rettigheder (»Bill of Rights«) i traktaterne

Regionsudvalget støtter at de rettigheder som der allerede er bred tilslutning om, indskrives i traktaten på regeringskonferencen i 1997. De lokale og regionale myndigheder vogter og sikrer allerede de rettigheder der er indskrevet i de nuværende love og som har til formål at beskytte enten lokalsamfundet som helhed eller de enkelte borgere. Regionsudvalget mener at retten til lokalt selvstyre også falder ind under de borgerlige rettigheder. Princippet om regionalt selvstyre og princippet om lokalt selvstyre som defineret i hhv. chartret om regionalt selvstyre og Europarådets konvention om lokalstyre bør indskrives i traktaten på regeringskonferencen i 1997 som to almengyldige principper i fællesskabslovgivningen da de udspringer af medlemsstaternes fælles konstitutionelle traditioner.

5.6. De ovenfor omtalte rettigheder (forslag VII i Vismandsrapporten) bør suppleres med et forbud mod enhver form for diskrimination

Regionsudvalget mener at forebyggelse af diskrimination og marginalisering af svage grupper eller minoriteter bør være et veletableret princip i samfundet og hilser det velkommen at Vismandsudvalget kræver at dette princip skal gælde i hele EU med umiddelbar retskraft når det er blevet indskrevet i traktaten. Regionsudvalget foreslår også at EU koordinerer og eksperimenterer med initiativer til bekæmpelse af social udstødelse. Medlemmerne af Regionsudvalget er længst fremme med at udvikle strategier og initiativer til at bekæmpe social udstødelse, og de lokale og regionale myndigheder har her en rolle at spille og en mulighed for at medvirke til at udbrede den bedste fremgangsmåde.

5.7. I stedet for at tilslutte sig den europæiske konvention om menneskerettigheder og grundlæggende frihedsrettigheder af 4. november 1950 bør Unionen oprette en særlig appelmulighed til beskyttelse af de grundlæggende rettigheder. En sådan skulle tillægges en appeldomstol for Unionen alene, bestående af ikke-permanente dommere fra forfatningsdomstole og højesteretter i medlemsstaterne

Regionsudvalget mener at målrettede og økonomisk overkommelige metoder til beskyttelse af rettighederne er nødvendige. Ombudsmænd bør anvendes hvor dette anses for hensigtsmæssigt.

5.8. Der bør indsættes en artikel i den nye traktat om iværksættelse af en bred og demokratisk proces som indebærer at der på unionsniveau kollektivt udarbejdes en komplet fortegnelse over borgerlige og sociale rettigheder og pligter. Denne proces igangsættes af Europa-Parlamentet efter forslag fra Kommissionen. Processen, som de nationale parlamenter bør være snævert knyttet til og som kunne få deltagelse af ikke blot de traditionelle arbejdsmarkedsparter, men tillige af ikke-statslige organisationer, bør efter 5 år munde ud i en ny regeringskonference

Regionsudvalget støtter det tilgrundliggende princip idet man understreger at Regionsudvalget som den EU-institution der er tættest på borgerne, også bør høres når denne fortegnelse over borgerlige rettigheder og pligter udarbejdes. Når man overvejer tidspunktet for en ny regeringskonference, er det imidlertid også vigtigt at overveje hvilken indvirkning dette vil have på offentlighedens holdninger til EU.

5.9. Kriterierne for ydelser fra strukturfondene bør udvides så de omfatter aktioner til fremme af grundlæggende sociale rettigheder

Som det hedder i sluterklæringen fra Europa-Parlamentets og Regionsudvalgets konference i oktober 1996 om et Europa baseret på demokrati og solidaritet, mener Regionsudvalget at princippet om økonomisk og social samhørighed er det konkrete udtryk for solidariteten mellem de europæiske folk. En udvidelse af kriterierne for at modtage støtte fra strukturfondene til at omfatte aktioner til fremme af sociale rettigheder vil gøre det muligt for de lokale og regionale myndigheder at iværksætte omfattende aktioner med henblik på en mere effektiv bekæmpelse af både økonomisk og social ulighed.

5.10. Fællesskabsområdet bør omfatte indvandrings- og asylpolitik, foruden politikkerne vedrørende indrejse, bevægelighed og ophold for borgere fra tredjelande

Regionsudvalget bemærker at forslagene om indvandrings- og asylpolitik og indrejse- og opholdsrettigheder har betydning for de lokale og regionale myndigheder ikke blot som arbejdsgivere, men også som udbydere af serviceydelser. De lokale og regionale myndigheder bliver nødt til at foretage en meget grundig vurdering af hvilke serviceydelser de udbyder og hvordan disse udbydes.

5.11. Fællesskabsområdet bør ligeledes omfatte narkotikapolitik

Regionsudvalget går ind for enhver yderligere støtte fra EU der kan supplere medlemsstaternes og de lokale og regionale myndigheders bestræbelser på at forebygge narkotikaindtagelse, begrænse misbruget og bekæmpe handelen med narkotika. Denne politik bør også omfatte forebyggelse af diskrimination og udstødelse af narkomaner.

5.12. Begrebet almennyttige serviceydelser trænger til at præciseres for så vidt som disse grundlæggende serviceydelser ofte betinger udøvelsen af visse sociale rettigheder

Regionsudvalget bemærker at hvis EU skal forsøge at definere begrebet »almennyttige serviceydelser«, grundlæggende serviceydelser eller adgang til serviceydelser, bliver de lokale og regionale myndigheder følgelig pålagt en pligt til at udbyde eller sikre adgang til grundlæggende serviceydelser såsom transport eller opførelse af boliger til deres borgere.

6. Hvad dette indebærer for de lokale og regionale myndigheders politikker

Som EU-institution tæt på borgerne støtter Regionsudvalget dels en styrkelse af samfundsborgerbegrebet, dels Vismandsudvalgets forslag til ændringer i traktaten og vedtagelse af en »Bill of Rights« for at forsøge at løse de problemstillinger som arbejdsløshed, social udstødelse og en utilstrækkelig følelse af tilhørsforhold til samfundet har rejst. Regionsudvalget bemærker at der er tale om følgende hovedprincipper:

6.1. Det er nødvendigt at ændre opfattelsen af arbejde, aktivitet og beskæftigelse for at sikre at hver borger får den plads i samfundet der tilkommer ham/hende. Fleksible arbejdstider gør det muligt for mænd og kvinder at forene arbejdsforpligtelserne med ansvaret for familien. Forskellige modeller for fuldtidsarbejde som åbner mulighed for at skifte mellem perioder med lønnede aktiviteter og perioder med uddannelse eller fritid som er helliget andre aktiviteter, begrænser tendensen til at enkeltindividder marginaliseres eller udstødes.

6.2. En grundig revision af velfærdssystemet er et nøgleelement i den økonomiske effektivitet i Europa, den sociale udstødelse af ugunstigt stillede grupper må begrænses til et minimum, og det er nødvendigt at nå til enighed om en fælles holdning til problemerne omkring den aldrende befolkning.

6.3. Unionsborgerskab bør indebære at den enkelte borger har mulighed for at realisere sit fulde potentiale, er i stand til at deltage i Unionen og føler en tilknytning til denne. Regionsudvalget er overbevist om at de lokale og regionale myndigheder spiller en vigtig rolle når det drejer sig om at bringe Unionen og dens politik tættere på borgerne.

6.4. Det er nødvendigt at etablere et fundament af sociale mindstestandarder hvis udvidelsen af EU og globaliseringen i Europa skal lykkes. Stater som ansøger om EU-medlemskab, må ikke blot være klar over hvilke krav EU's økonomiske politik, men også den sociale politik stiller.

Regionsudvalget har allerede fremført sine krav til mekanismerne for de lokale og regionale myndigheders deltagelse i EU's beslutningsproces. Regionsudvalget understreger også at de lokale og regionale myndigheder er et vigtigt mellemled i den nødvendige dialog mellem borgerne og EU-institutionerne. Regionsudvalget ønsker traktatændringer som giver de lokale og regionale myndigheder anerkendelse som partnere i de beslutninger og politikker som indvirker på deres funktioner.

7. Regeringskonferencen

På dette punkt er de grundlæggende målsætninger i overensstemmelse med Vismandsudvalgets holdning i rapporten, men rapporten henviser kun i utilstrækkeligt omfang til de lokale og regionale myndigheders rolle. Regionsudvalget ønsker derfor at minde om principperne i sin erklæring til regeringskonferencen fra marts 1996. Denne erklæring henviste til:

- subsidiaritetsprincippet: dette princip bør præciseres, og regionernes og de lokale myndigheders rolle og position i forbindelse med subsidiaritetsprincippet bør anerkendes,

- regionalt og lokalt selvstyre: principperne om regionalt og lokalt selvstyre bør indskrives i traktaten i den form som er defineret i hhv. chartret om regionalt selvstyre og Europarådets konvention om lokalt selvstyre,

- samarbejde: hvor traktatens bestemmelser foreskriver at de nationale myndigheder samarbejder om eller deltager i udarbejdelsen af EU's politikker bør dette udvides til at omfatte bestemmelser om de lokale og regionale myndigheders samarbejde eller inddragelse på de områder hvor EU's politikker indvirker på de lokale og regionale myndigheders ansvarsområder.

8. Konklusion

Regionsudvalget hilser Vismandsudvalgets rapport velkommen og bifalder dens understregning af de borgerlige og sociale rettigheders indbyrdes afhængighed. Regionsudvalget mener at der er brug for initiativer på denne og kommende regeringskonferencer for at fremme borgernes rettigheder inden for EU. De lokale og regionale myndigheder har en nøglerolle i bestræbelserne på at fremme borgernes aktive deltagelse og sikre de borgerlige og sociale rettigheder på det myndighedsniveau der er tættest på borgerne. De fleste af Vismandsudvalgets forslag og konklusioner har en indvirkning på det lokale og det regionale styre. Regionsudvalget mener at disse forslag vil styrke de lokale og regionale myndigheders rolle som partnere i EU. Regionsudvalget opfordrer derfor de lokale og regionale myndigheder til at deltage fuldt ud i drøftelserne om de forslag som EU-institutionerne fremlægger for at fremme Vismandsudvalgets anbefalinger. Desuden bør Regionsudvalget selv tildeles en ligeværdig rolle i den høringsproces som Vismandsudvalget i rapportens del IV forestiller sig skal munde ud i en tidssvarende fortegnelse over borgerlige og sociale rettigheder og pligter.

Bruxelles, den 11. juni 1997.

Pasqual MARAGALL i MIRA

Formand for Regionsudvalget